RBF พุ่ง 8% รับปิดดีลใหญ่กัญชง “โอสถสภา” โบรกฯ มองกำไรปี 65 โตเท่าตัว!
RBF พุ่ง 8% อานิสงส์ปิดดีลใหญ่ซื้อขายน้ำมันกัญชงรายแรก “โอสถสภา” อีกทั้งยังมีลูกค้าหลายแห่งทยอยจองคำสั่งซื้ออย่างต่อเนื่อง โบรกฯมองกำไรปี 65 โต 161% แนะ “ถือ” เป้า 22.40 บ.
17 ส.ค. 2564

ผู้สื่อข่าวรายงานว่าวันนี้ (17 ส.ค. 2564) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 11.11 น. อยู่ที่ระดับ 17.90 บาท เพิ่มขึ้น 1.30 บาท หรือ 7.83% โดยทำจุดสูงสุด 18.00 บาท และทำจุดต่ำสุด 17.10 บาท ด้วยมูลค่าการซื้อขาย 303.12 ล้านบาท

ทั้งนี้ RBF ราคาหุ้นที่ปรับตัวขึ้นอาจเป็นผลมาจากมีประกาศดีลใหญ่กับบริษัทในเครือ “โอสถสภา” หรือ บริษัท โอสถสภา จำกัด (มหาชน) หรือ OSP ซึ่งเป็นผู้ผลิตสินค้าอุปโภครายใหญ่เป็นรายแรก เพื่อใช้น้ำมันเมล็ดกัญชง (Hemp Seed Oil) ไปผลิตสินค้าในกลุ่มเพื่อความงามและผลิตภัณฑ์ดูแลร่างกาย (Personal Care) โดยภายหลังเซ็นรับคำสั่งซื้อจากบริษัทในเครือโอสถสภาดังกล่าวแล้วคาดว่าจะเริ่มทำการปลูกพืชกัญชงได้ประมาณช่วงปลายเดือน ส.ค.2564 และจะเริ่มสกัดน้ำมันเมล็ดกัญชงรวมพัฒนาสินค้าได้ภายในระยะเวลา 5–6 เดือน หรือพร้อมส่งมอบสินค้าให้กับลูกค้าประมาณช่วงปลายเดือน ม.ค.2564
นอกจากนี้ยังมีลูกค้าจองคำสั่งซื้อ (Order) สารสกัด CBD – THC เข้ามาอีกประมาณ 6 – 7 ราย และจะทยอยจองคำสั่งซื้อเข้ามาอีกอย่างต่อเนื่อง ทั้งกลุ่มสินค้าอุปโภคบริโภค และอาหารเสริม
ด้านบริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (17 ส.ค.2564) โดยมีมุมมองเป็นบวกจากดีลดังกล่าว หลังจากเริ่มเซ็นสัญญากับลูกค้ากัญชง ทำให้มั่นใจมากขึ้นว่ามี Demand กัญชงรองรับซึ่ง RBF จะเริ่มทำการปลูกกัญชงตาม Demand ของลูกค้า โดย Key catalyst ในปี 2565 คือธุรกิจสกัดสาร CBD จากกัญชง ซึ่งทำกำไรปี 2565 จะโตโดดเด่นเพิ่มขึ้น 161% จากงวดเดียวกันของปีก่อน แต่อย่างไรก็ตามยังคงแนะนำ “ถือ” ที่ราคาเป้าหมาย 22.40 บาท อิงปี 2565 ค่า PER ที่ 40 เท่าจนกว่าจะเห็น Demand การใช้สารสกัด CBD ในอุตสาหกรรมอาหาร รวมถึงเปอร์เซ็นต์ Yield CBD ที่บริษัทสามารถสกัดได้จริง คาดจะเห็นความชัดเจนดังกล่าวในช่วง ธ.ค.2564
 